ŉ Ope brief aan president ZumaPres. Jacob Zuma. Foto: Flickr/GovernmentZA Geagte mnr. Jacob Zuma, Let daarop dat ek u aanspreek as meneer en nie as president nie. Die woord president het ŉ betekenis van hoë agting soos ŉ vader, wat ons almal geleer het by tata Nelson Mandela, en duidelik iets is wat jy nie voorstaan nie. Dit vul my hart met groot hartseer om te sien dat die ANC nie die visie verstaan nie, of is dit vergeet? Ek was in die laerskool sowat 11 jaar gelede en ek onthou ŉ dokumentêr waarna ons gekyk het. ŉ Joernalis het gevra: “President Mandela, waarom vlieg jy in ŉ ou amper flenters vliegtuig?” Sy reaksie was dié van ŉ man met integriteit, ŉ ware president: “My liewe dogter,” het hy gesê, “in plaas daarvan om ŉ vliegtuig te koop kan ek eerder die nasie voed.” Hoe mis ek daardie man nie, ŉ ware inspirasie! Ons is nou op “water shedding”, en ek wil net hierdie oomblik gebruik om jou te bedank. Dankie vir die voortbring van niks anders nie as probleme en krisisse. Dankie vir die dag-tot-dag-ondergang van so ŉ groot land. Dankie vir die voortdurende “hantering” van krisisse en nooit die oplossing daarvan. Dankie vir die insinking in die ekonomie en vir die toename ​​in korrupsie. Laaste, maar nie die minste nie, dankie Zuma want terwyl dit aangaan koop jy ŉ straler ter waarde van R4 miljard en sê die ANC is belangriker as die land. As ŉ jong volwassene is ek bang vir wat vir die land voorlê. Terwyl die helfte, of is dit die hele regering, hulself verryk, ly ons. My respek is by die venster uit. Die statistieke is skrikwekend. Sê my asseblief ek sien dit nie alleen raak nie. As ek ŉ lys moet opstel van al die probleme sal my papier en ink opraak. Ek hoop van harte dat my medeburgers se oë in die volgende verkiesing sal oopgaan. N.S. Geniet jou straler net soos Nkandla. Ja, lag dit af! Onthou net jy laat die land in jou kleinkinders se hande. Groete, Ruan Oerson